Papersnake/gushiwen huggingface dataset:
丙戌除夜泊舟东湖用白石归苕溪韵书怀 其三
徐瑞（宋代）

出山归隐计无成，舟泊菰丛胶断冰。记取东湖风雪夜，青荧一点隔林灯。
暇日步西园感物辄为诗得七篇·秋圃
张耒（宋代）

秋圃寂无有，萧条残菊枝。
老蛩依日叫，暗蝶傍人飞。
锁涩门开少，莎长人到稀。
旧游浑记得，到处即如归。
端州集梁约中园池 其二
区大相（明代）

名园多胜事，延赏足烟霞。片石开云细，回塘避径斜。

菊含霜后蕊，桃发春前花。未觉年芳暮，留欢醉物华。
俳体戏书二首
方回（元代）

拟训诸郎业典坟，浪嗔众富醉红裙。
千金子拥三千客，万户侯提百万军。
带索荣公知不羡，饮瓢颜子定无闻。
渊明肯仰宣明面，早办棺前自祭文。
鸤鸠
连文凤（宋代）

时兮呼妇来，时兮驱妇去。
呼来知天晴，驱去知天雨。
一去或一来，非为新与故。
白云变苍狗，人事何错迕。
不念糟糠时，弃如路傍土。
禅人并化主写真求赞 其二二一
释正觉（宋代）

岩壑之骨洼而隆，烟霞之气温而融。其默而通，其应而冲。

流云出谷，霁月行空。十方三世兮，南北西东。
蝶恋花 辛丑秋，家严出秋声、秋色、秋心、秋影，命题秋声
吴尚憙（清代）

剪剪轻风穿绣幕。倚阑闲听，满树惊萧索。几处寒虫鸣四壁，巡檐铁马无休歇。

鹤唳澄虚天一抹。历历霜砧，遥透心如结。宝鸭香消灯欲灭，庭前送入梧桐月。
寄题六安县徐介夫园亭
金君卿（宋代）

峨峨武步对精庐，漱玉寒泉灌石渠。
醅脚满篘先腊酿，茗丛栖坞及春锄。
清风俦侣帘前竹，黄卷生涯加上书。
养志待时应自信，临邛人莫诮相如。
夜船
韩偓（唐代）

野云低迷烟苍苍，平波挥目如凝霜。月明船上帘幕卷，

露重岸头花木香。村远夜深无火烛，江寒坐久换衣裳。

诚知不觉天将曙，几簇青山雁一行。
无题
申兆定（清代）

垩粉围墙罨画楼，隔窗闻拨细箜篌。分无信使通青鸟，枉遣游人驻紫骝。

月姊定应随顾兔，星娥可止待牵牛。垂扬疏处帘栊近，只恨珠帘不下钩。
客自江南话过亡友朱司议故宅
包佶（唐代）

交臂多相共，风流忆此人。海翻移里巷，书蠹积埃尘。

奉佛栖禅久，辞官上疏频。故来分半宅，惟是旧交亲。
挽朱伯韩 其一
蒋琦龄（清代）

宣庙有三直，吾推朱子公。立朝凡几日，疾恶乃如风。

炙手兀时宰，焦头论近功。当年笑迂阔，颇与紫阳同。
水中山影
李之世（明代）

尝闻山上少流泉，水里看山色更妍。淡即是云浓即树，问谁图者米家颠。
奉和九日幸临渭亭登高应制得月字
韦元旦（唐代）

云物开千里，天行乘九月。丝言丹凤池，旆转苍龙阙。

灞水欢娱地，秦京游侠窟。欣承解愠词，圣酒黄花发。
咏橹
孔平仲（宋代）

以小能行大，天机寄物形。沿流最有助，深壑屡尝经。

迅速功无比，讴鸦韵可听。江空插羽翼，水府散雷霆。

驾浪来湘浦，摇风过洞庭。侵凌秋岛雾，破碎暮湾星。

雁鹜惊群起，蛟龙睡一醒。浩然乘此兴，东去绝沧溟。
题苏紫霞选仙集后二首 其一
郭祥正（宋代）

六博成书意在仙，每要佳客造玄天。不由功行浑由彩，一局升沉亦偶然。
登山望海四首
张耒（宋代）

仕宦此身漫尔，功名已老茫然。
山鸟不须惊客，相亲此复穷年。
巢湖阻风二首 其一
刘攽（宋代）

重云迷日月，异县失西东。苦畏连天水，何须竟夕风。

微明分白鸟，摇落望青枫。久客嗟留滞，吾生事事同。
太尉文肃郑公挽词三首 其二
胡宿（宋代）

公业关东望，夷吾天下才。辞锋横剑戟，诗笔走风雷。

帅节行边去，氐酋献地来。荣华一朝尽，埋玉使人哀。
师直为壮
林希逸（宋代）

古有征无战，堂堂整六师。直哉能用壮，敌者欲何为。

道在周如矢，兵行汉有旗。天威雷在上，人喜雨如时。

敷德苗归舜，干盟鲁却夷。淮淝知义胜，算入谢安棋。
待旦轩为指挥作
梦观法师（明代）

东方将军文且武，一片丹心思报主。
主恩未报不遑宁，起坐辕报待天曙。
城头落月照西营，明星烂然河汉横。
披衣耿耿不成寐，南埭鸡鸣朝已盈。
丈夫立功垂不朽，著鞭岂在他人后。
骅骝骤去疾于风，金印悬来大如斗。
击剑高歌夜气浮，剑光凛凛横清秋。
长缨系取单于颈，巨杯擎出月支头。
将军才华灿云锦，军中更置婆留枕。
太平天子尚宵衣，我独胡为自安寝。
垂虹桥
林景熙（宋代）

地坼东吴海脉连，画桥两跨晴川。
影翻河汉蛟龙国，压江湖螮蝀天。
几处征帆浮日月，四洲谯角隔风烟。
三高远矣荒祠在，一笛阑干夕照边。
约黄成之观琼花予不及从以诗代简
方岳（宋代）

处处春风自物华，有诗不了醉生涯。
别离苦忆平山柳，题品翻疑后土花。
独倚断云愁战马，重歌流水带归鸦。
梦寒飞过江南岸，茅屋依然竹径斜。
次韵黄文若春日山行过秦德久六首 其六
周紫芝（宋代）

鸟啼花发未春阑，日饮无何意自闲。更唤小蛮娱醉客，主人风味似香山。
朝天子·秋夜吟
李致远（元代）

梵宫、晚钟。落日蝉声送。半规凉月半帘风，骚客情尤重。何处楼台，笛声悲动？二毛斑秋夜永。楚峰，几重？遮不断相思梦。
次韵苏斋再来草三首
章甫（宋代）

四时今第一，独酌且言欢。节莫忙中过，途经险处盘。

催人霜鬓老，容我酒肠宽。几日班联上，朝天又正冠。
句
熊彦诗（宋代）

湘里难为别，湘江易得秋。
示成交
赵蕃（宋代）

雨重冬裘薄，泥深古道赊。
东西但烟嶂，高下绝风花。
斲句病肝肾，食寒愁齿牙。
赴期元不后，分路各从家。
偈颂一百零二首 其六十八
释绍昙（宋代）

大康山，杨浮山。撞头搕额，共打乡谈。其中切脚无人会，一大藏教，华梵重翻。
再和四首 其一
刘克庄（宋代）

狐鸣工作祟，鸦噪每为凶。鲁观初尸罪，丘门永削踪。

谋身真有窟，凿趾欲无墉。力击延龄去，堂堂似亢宗。
送友人宰浔阳
杜荀鹤（唐代）

高兴那言去路长，非君不解爱浔阳。有时猿鸟来公署，

到处烟浔是道乡。钓艇满江鱼贱菜，纸窑连岳楮多桑。

陶潜旧隐依稀在，好继高踪结草堂。
君山行赠洪原鲁
吴国伦（明代）

五潴水落三江湾，玉镜中分十二鬟。
雪浪迎门卷空翠，君山合是君家山。
多君爱客展芳宴，山水图画两相眷。
琼卮泛酒波璘璘，《金缕》促歌云片片。
歌罢君山月已低，挂帆欲往江烟迷。
湘君鸣环下白露，龙女吹笛乘青霓。
吹笛鸣环杳何适，孤舟去天不盈尺。
与君少别老难逢，那可君山少今夕。
山家
陆游（宋代）

陶葛金丹诀，千年秘不传。
人皆肖天地，世岂乏神仙。
扰扰生趋死，悠悠食复眠。
微言谁复领，浩叹抚遗编。
逸人歌赠李山人
张楚金（唐代）

上有尧颍下有由，眠松阳颍漱颍流。其貌古，其心幽，

浩歌一曲颍林壑秋。道险可惊颍人莫用，

乐天知命颍守岩洞。时击磬颍嗟鸣凤，

吾欲知往古之不可追，自悠悠于凡梦。
南安岩主定光生辰五首 其一
释德洪（宋代）

老儿饶舌太慈悲，此日提纲决众疑。解说神光摩顶后，分疏死日降生时。

落人块石悬空住，喷火双莲结子迟。堪笑年年正月六，出群消息少人知。
绝句六十四首
张伯端（宋代）

要知金液还丹法，须向家园下种栽。
不假吹嘘并著力，自然丹熟脱真胎。
览李秀才卷
贯休（唐代）

香沐整山衣，开君一轴诗。吟当秋景苦，味出雪林迟。

经济几人到，工夫两鬓知。因嗟和氏泪，不是等闲垂。
鹭
李春伯（宋代）

春暗汀洲杜若香，风飘公子白霓裳。
碧天片片忽飞去，何处人家水满塘。
不负斋梅花盛开，与景姜分咏得忆梅、簪梅、梅影三题 其三 梅影
邓瑜（清代）

梦醒罗浮人去后。约略庞儿瘦。月下细端详。尺幅真真，淡墨描初就。

天寒合倩胎禽守。怜惜情都有。一样态珊珊。镜里嫦娥，厮并堪称偶。
次韵谯仲甫致闻南迁见寄
魏了翁（宋代）

群蜚逐食傍人鸣，暝霭蒸山浓欲倾。
世事满头归未得，片心直向日边明。
第八十二德山上堂颂
释义青（宋代）

金轮微动吼乾坤，稍逆金躯草卧身。更欲发言来拟问，悲风吹尽四绝邻。
十六字令
陈尔士（清代）

聋。围住绳床雨又风。才合眼，吹入梦魂中。
清平乐（迎春花一名金腰带）
赵师侠（宋代）

纤秾娇小。也解争春早。占得中央颜色好。装点枝枝新巧。

东皇初到江城。殷勤先去迎春。乞与黄金腰带，压持红紫纷纷。
秋感
查慎行（清代）

渡淮橘成枳，一变性终失。不闻返故土，枳又化为橘。

人生百年中，孰是保初质。就衰水赴壑，驻景戈挽日。

几见白头翁，鬓霜复如漆？
州举俊民以艺中第为诗驰贺
宋祁（宋代）

曾联郡将署乡书，目见函关卖出符。
奏颂一挥云落纸，赐袍三浴蕙飘炉。
高轩并照连乾锦，饮膳分颁萐莆厨。
病幕日期迎昼绣，尘容甘预弩前驱。
次韵仇仁近有怀见寄十首
方回（元代）

相从汩没走泥涂，忽又还家半载余。
把盏何由尝我酒，典钱犹忆借君书。
儿孙十辈娱诗老，梅竹千株护野庐。
东望怀人屡搔首，能来相访定何知。
汶上公署
王讴（明代）

百岁为浮名，一身恒旅寓。
鸦归野树昏，角散城云暮。
残壁窜秋蛩，空阶滴夜雨。
愁心似茧丝，短发变玄素。
叠韵春日杂兴五首
陈棣（宋代）

遣兴文楸内，微吟锦瑟旁。
泉声谷口静，月色竹阴长。
酒入肌肤晕，茶余齿颊香。
望穷却回首，此意造微茫。
满庭芳 继重阳韵藏头
马钰（金朝）

感重阳，然下访，是得悟黄粱。精麦髓，弟子谨供当。

上田田难种，恳告、神怎飞扬。仙道，初心善，无刺亦无芒。

而无死寿，珠能语，句句难忘。怀真实宝，肯换圭璋。

内金花自绽，知得、别是清香。常谨，谈妙用，不久性芬芳。
夜下富阳不寐二首 其一
方回（元代）

夜寒吟至晓，独立思冥冥。浪聒风兼水，光摇火似星。

微劳何足叹，大患累曾经。更念行船者，筋骸不暂停。
清平乐
赵汝迕（宋代）

初莺细雨。杨柳低愁缕。烟浦花桥如梦里。犹记倚楼别语。

小屏依旧围香。恨抛薄醉残妆。判却寸心双泪，为他花月凄凉。
梦与尤木石论史感旧七绝句
刘克庄（宋代）

加璧年高公误矣，免冠发秃上怜之。
悬知黄鹄飞难返，独恨青牛去稍迟。
寄范声佩进士都门
王时翔（清代）

我占湖滨一钓竿，相思有梦到长安。美人何处碧云合，欲赠芙蓉江水寒。
梦中作
曹勋（宋代）

画版凌虚意欲仙，彩旗招入绮罗川。
阿谁借我鸦鸦版，一蹙须教蹙上天。
减字木兰花
吴则礼（宋代）

梅花未彻。付与团团沙塞月。端欲捐书。去乞君王丈二殳。

貂裘锦帽。盘马不甘青鬓老。底事偏奇。细草平沙看打围。
答爱吾
张埴（宋代）

无何母子靡不足，偏提进退问为谷。
闲心青山双属玉，江南野水连天绿。
水调歌头 其三 和董弥大中秋
朱敦儒（宋代）

偏赏中秋月，从古到如今。金风玉露相间，别做一般清。

是处帘栊争卷，谁家管弦不动，乐世足欢情。莫指关山路，空使翠蛾颦。

水精盘，鲈鱼脍，点新橙。鹅黄酒暖，纤手传杯任频斟。

须惜晓参横后，直到来年今夕，十二数亏盈。未必来年看，得似此回明。
墙下小轩题壁
王复（宋代）

小筑三间屋，幽居春事宜。林深知鸟乐，墙短爱梅欹。

地占金陀里，禅参玉版师。经营真不易，谁寄草堂赀。
秋怀寄呈子权先示徽之兼简孝先熙之
王令（宋代）

树哭寒蜩草哭虫，何堪羁客愤时穷。
卒无可乐群书外，百不堪言一叹中。
云黯暮天沉白日，土尘平地断清风。
夫君若问秋来况，泪满遗编发乱蓬。
烂柯山四首 其一 最高顶
刘迥（唐代）

白云引策仗，苔径谁往还。渐见松树偃，时闻鸟声闲。

豁然喧氛尽，独对万重山。
嘉陵江过合州汉初县下
范成大（宋代）

井径东川县，山河古合州。
木根拏断岸，急雨沸中流。
关下嘉陵水，沙头杜老舟。
江花应好在，无计会江楼。
满江红（郑园看梅）
吴潜（宋代）

安晚堂前，梅开尽、都无留萼。依旧是、铁心老子，故情堪托。长恐寿阳脂粉污，肯教摩诘丹青摸。纵沉香、为榭彩为园，难安著。

高节耸，清名邈。繁李俗，粗桃恶。但山矾行辈，可来参错。六出不妨添羽翼，百花岂愿当头角。尽暗香、疏影了平生，何其乐。
安东平 其一
王世贞（明代）

孟冬十月，雨雪霏霏。入门孤冷，出门沾衣。
琼花
刘敞（宋代）

海内无双玉蕊花，异时来自八仙家。鲁人得此天中树，乞与春风赏物华。
冬夕
岑参（唐代）

浩汗霜风刮天地，温泉火井无生意。
泽国龙蛇冻不伸，南山瘦柏消残翠。
童丱须知 其七
史浩（宋代）

千梭札札未成端，织了先须纳县官。请得却资泥土用，不知机上忍饥寒。
钟陵禁烟寄从弟
李中（五代）

落絮飞花日又西，踏青无侣草萋萋。
交亲书断竟不到，忍听黄昏杜宇啼。
同周湛二上人游西湖之北山天竺晚归得十绝
释绍嵩（宋代）

幽刹寻春傍翠微，幡竿残日迥依依。
西湖两岸千株柳，何似先教画取归。
安康郡夫人挽辞 其三
黄裳（宋代）

堂堂归处魏公家，才饰笄珈日未斜。蒿里数声留不得，丰安松下早闻鸦。
余以庚寅十月十日抵敝庐今恰三年感而有作偶
吴芾（宋代）

何处风烟似我园，且将萧散乐余年。
向来已不忧三黜，老去谁能羡九迁。
门外往还惟白足，里中游旧尽华颠。
竹林已是幽栖地，只恐风流愧七贤。
闺情效香奁体三首 其二
黄庚（元代）

黛眉愁里敛双蛾，别久无书争奈何。欲待怨他还又忆，怨时较少忆时多。
寄湖江二十四叔
黄裳（宋代）

小宗才废各西东，怀想湖江梦寐中。受祖生涯君独异，起家身计我谁同。

客游何事千山远，族燕还悲一位空。期约明年来侍侧，青衫满满桂花风。
至日偶然走笔
许宗鲁（明代）

去年冬至尧母城，城头较射角弓鸣。
今年冬至毗陵馆，冻雨寒云岁华晚。
江南塞北风土殊，何地何年是家居。
愁端岂只如宫线，一日长添千里余。
慧日寺
孔武仲（宋代）

山外归来酒半酣，衣襟翠色贮烟岚。
泉声自是小三峡，林色可名东万杉。
江面深沉带地流，清风爽气入层楼。
倚栏却认登浮玉，平看沧溟万里秋。
久欲乞归未得一日蒙恩放归不胜欣喜涂中得十
吴芾（宋代）

记得年时入境来，老分阃寄惧非才。
今朝遂出洪都去，笑指故山真快哉。
送方叔二首
姜特立（宋代）

梅山近日风光好，桃叶桃根总可人。
自喜暮年多乐事，非君谁与共花茵。
和谢绰中观澜亭
朱松（宋代）

方塘滟宿涨，曲涧来飞湍。光涵郁蓝天，澒洞碧玉宽。

小亭尘土郁，瓦影浮朱栏。霜渚写秋色，烟林养渔竿。

佳人秋霞衣，皎皎明月冠。欲濯且无尘，隐几得妙观。

海若眩河伯，等在蜗角端。那知坳堂上，杯水生涛澜。

云间谢公子，五字冰雪寒。展读胜图画，经行记林峦。

九垓未暇游，据壳谅匪安。一到定何日，眷焉抱长叹。
相逢行赠别王木仲社丈请急东归
邓云霄（明代）

长安静寄者，非隐亦非吏。床上书连阶下苔，门径萧萧无客至。

空瓶乏粟愧侏儒，拥膝高歌小天地。待诏金门笑岁星，相逢谁氏眼偏青。

王君王君好气岸，天花落笔纷淩乱。社中新创白雪坛，酒后频投青玉案。

自从结社叠赓酬，洛阳纸价如琳球。岂直都人竞传写，绝国已许千金求。

一时意气横今古，郢曲巴声安足数。科危持却曹刘墙，复构云梯攻李杜。

正叹知音和者稀，君今请急又东归。诗筒入袖随行橐，别泪临河洒客衣。

云来亭下波涛远，月明濯足沧溟晚。得句应翻鲛室珠，霞飘锦字群龙趋。

阳春有意怜同调，时寄高文一起予。
登妙高台
李曾伯（宋代）

占得湘中地最高，山川端欲助人豪。
萍蓬江海通吴会，兰芷汀人带楚骚。
人住翠微藏夕霭，水连碧落见秋毫。
阑干立尽家何许，徒赋归心折大力。
野竹
张嵲（宋代）

野竹何修修，森然满山麓。
清溪潄苍根，夜雨滋寒玉。
干密风岂摇，林深鸟应宿。
苍山黄叶中，见此欻惊目。
经行一回首，何用慰羁束。
秋夜有感
丘葵（宋代）

万斛秋愁强自宽，夜深风露伴孤寒。
可怜万里长空月，只得窗前一片看。
次韵张德恭主簿二首
陈造（宋代）

一日乘闲燕画楼，连宵飞梦只楼头。
掾郎谈麈惊飞雹，公子吟毫涨怒流。
归去定谁扶下马，重来有约属驯鸥。
可堪风雨妨人乐，却向卢家访莫愁。
赠山友琴友
释文珦（宋代）

云影昼沉沉，云边草径深。
树为幽鸟宅，山是隐人心。
静室无他物，清风寄一琴。
调高唯自识，不问有知音。
太师中书令魏国公册赠尚书令追封真定王赵挽
王禹偁（宋代）

麟丧虚灵囿，凤衰空帝梧。
陶熔存庶汇，霖雨润寰区。
旧疏同伊训，遗章入禹谟。
九原何所恨，犹未灭匈奴。
嘲潘邠老未娶
谢逸（宋代）

潘侯平生心，初不喜婚宦。中年又丧妻，二子尚幼丱。

孤灯秋梦寒，颇思美目盼。初时似不堪，既久亦习惯。

斯人天机深，坚壁却忧患。浊醪只独斟，布衣谁补绽。

岂不溉釜鬵，无人煮藜苋。买婢供使令，颇遭俗子讪。

北风吹枯桑，天寒岁云晏。人生不百年，一世如梦幻。

勿谓渊泉深，巨鱼亦可汕。何当呼蹇修，便可买羔雁。

中馈端有人，嫁娶岂难办。为君乞樊素，伴我老山涧。
道中即事八首 其三
洪刍（宋代）

兜罗输柳几多绵，独茧抽丝飏远天。买断残春是榆荚，乱抛无数沈郎钱。
五月
刘攽（宋代）

五月黄梅熟，江边昼雨初。锈痕侵匣剑，润气蠹囊书。

乱恐翻银汉，喧愁泄尾闾。时时双水鸟，往往上吾庐。
拟唐人边庭四时怨 其二
周永铨（清代）

草生边地夏初回，暑雨刀耕白漠开。愁杀赤亭飞鸟断，行人何事火山来。
望黄鹤楼
李白（唐代）

东望黄鹤山，雄雄半空出。
四面生白云，中峰倚红日。
岩峦行穹跨，峰嶂亦冥密。
颇闻列仙人，于此学飞术。
一朝向蓬海，千载空石室。
金灶生烟埃，玉潭秘清谧。
地古遗草木，庭寒老芝术。
蹇予羡攀跻，因欲保闲逸。
观奇遍诸岳，兹岭不可匹。
结心寄青松，永悟客情毕。
再次前韵留黄县尉二首
项安世（宋代）

邮亭别酒也须倾，底作匆匆向永明。
莲里青心犹有意，雨中红日可无情。
吾伊未了吾难出，子墨傅言子试评。
回首便成千里恨，论心何惜片时程。
章群下第东归
杨亿（宋代）

卓荦修词有古风，计偕西上剧飘蓬。
梁园失意三春月，闽岭思归一亩宫。
且喜还家仪舌在，莫嗟为客赵囊空。
九天下诏崇儒术，好绝韦编待至公。
送王判官
徐安贞（唐代）

明月开三峡，花源出五溪。城池青壁里，烟火绿林西。

不畏王程促，惟愁仙路迷。巴东下归棹，莫待夜猿啼。
有悼
曾丰（宋代）

苎麻功敏裕，苹藻意精忱。
和气分珠树，悲声寄藁砧。
一天无后望，三纪有初心。
后土相知处，千秋墓草深。
望行人
刘基（明代）

朝听乾鹊鸣，暮见灯花结。
鹊鸣灯结无定期，镜里青云看成雪。
人生百岁难长保，天上孤鸾海中老。
滔滔逝水不回西，灼灼秋花几时好。
一朝复一朝，一夕复一夕，只恐君心念妾时，妾身已作山
头石。
寄范黄中运营
刘宰（宋代）

铁瓮城中十万家，哀弦促管竞繁华。
昼长独有扬雄宅，天远空浮博望槎。
读罢离骚想芳草，吟成梁父对菱花。
客来莫问行藏事，且共庐仝七碗茶。
醉后
权德舆（唐代）

美禄与贤人，相逢自可亲。愿将花柳月，尽赏醉乡春。
强幼安用余与曾同季唱酬韵作二章见寄谨用韵为谢 其一
周紫芝（宋代）

江国从游地，花今几度春。老唯羁客在，情独使君新。

未敢论倾盖，应须托善邻。如公真盛德，举世更何人。
和白居易西亭诗韵
陈宓（宋代）

不是清高辞好爵，都缘衰病乞身。
年来印历依然在，批上东湖第五春。
双松堂
杨荣（明代）

郁郁双松，植于堂傍。谁其植之，维邑之氓。维侯在官，佐理有方。

桃李满城，春日载阳。侯善爱民，不扰不攘。俾之树艺，礿祀烝尝。

民亦爱侯，植材孔良。俾侯之寿，既坚且刚。匪兹岁寒，傲睨风霜。

硕大蕃衍，为栋为梁。树之斯今，维侯翱翔。何以比之，召伯甘棠。
寄归宗华倒禅师
释宗杲（宋代）

坐断金轮第一峰，千妖百怪自潜踪。
年来又得真消息，说道杨岐正脉通。
齐天乐 其二 己卯春，客楼雨中，怀小溪故人行乐
邵亨贞（元代）

东风吹雨春城晚，黄昏小楼人静。燕子朱帘，谯门画角，收拾柳边残暝。

微灯照影。叹尘满书床，火销香鼎。客里王孙，故家乐事尚能省。

人生壮游几许，旧鸥应怪我，沙上盟冷。刻烛催诗，倾尊款话，长忆西窗风景。

相思有兴。待官渡回潮，野桥吟艇。暮遣啼鹃，夜深惊梦醒。
偶行后圃成三绝
王炎（宋代）

琅玕十丈箨龙孙，已向梢头散绿阴。
他日雪霜颜色好，正缘外直内虚心。
元日上尊大人领省阿钵国夫人寿
耶律铸（宋代）

莫求天上长生药，己得人閒不老方。看破古今如一日，年年春色似寻常。
薛端明挽章三首 其一
曹彦约（宋代）

讲学声名早，飞腾蔼士林。九重嗟见晚，诸老愿交深。

时有亨嘉会，天无平治心。每于当用处，梁父又重吟。
舅第一百四十二
文天祥（宋代）

萱草秋已死，岁暮有严霜。落日渭阳明，涕泪溅我裳。
病起呈景仁
韩维（宋代）

卧病经旬独掩门，名园空想绿阴繁。
牡丹时节重来会，尝记公非醉后言。
次及甫入峡杂咏·平善壩
洪咨夔（宋代）

水风静处抛舡易，山雨晴时着句难。
便向个中占好谶，一程平善过云安。
行山
蒋恢（宋代）

六尺枯筇度远岑，野花啼鸟助清吟。
云低似觉天根近，磵远因知地脉深。
阅世岂容无正眼，穷源须要识初心。
春寒局促良堪厌，一笑阳和破积阴。
次韵任元受除夕
王灼（宋代）

九重无路扣天阍，万里何进返荜门。
岁晚浓愁催白发，夜来只影落寒樽。
谁令兴发水云国，独忆春归花柳村。
知有笔端三昧力，试将些语为招魂。
折桂令·黄四娘沽酒当垆
乔吉（元代）

黄四娘沽酒当垆，
一片青旗，一曲骊珠。
滴露和云，添花补柳，梳曲工夫。
无半点闲愁去处，
问三生醉梦何如？
笑倩谁扶，又被春纤，搅住吟须。
代人上师垣生辰
仲并（宋代）

已闻鼙鼓静边陲，初见丝纶宠帝师。
寰宇一新周礼乐，广庭重用汉威仪。
江南江北无他事，春后春前更此时。
举盏上公千岁寿，赓歌永赞舜无为。
题史子仁碧沚 其二
吕祖俭（宋代）

中州累石势嵯峨，城外遥峰耸翠螺。旧说夕阳无限好，此中更得夕阳多。
丹丘道中寄钱大资二首
释道举（宋代）

溪桥人度柳青葱，困卧羁孤雪鬓翁。
鹭宿烟沙晴复暖，鸡鸣茅店雨连风。
早年史册书名节，晚岁燕然妙勒功。
急诏凤池归去客，紫宸殿后看鞓红。
登沙堤新筑钓台次石翁韵
方献夫（明代）

一台筑石江心起，风月先生钓且吟。此是江门旧衣钵，当时分付意何深。
沁园春
葛长庚（宋代）

乍雨还晴，似寒而暖，春事已深。是妇鸠乳燕，说教鱼跃，豪蜂醉是，撩得莺吟。斗茗分香，脱禅衣夹，回首清明上已临。芳菲处，在梨花金屋，杨柳琼林。

如今。诗酒心襟。对好景良辰似有妊。念恨如芳草，知他多少，梦和飞絮，何处追寻。病酒时光，困人天气，早有秋秧吐嫩针。兰亭路，渐流觞曲水，修禊山阴。
明发梅州
杨万里（宋代）

市小山城寂，船稀野渡忙。
金暄梅蕊日，玉冷草根霜。
寄高村张逊庵
陈梓（清代）

九间茅屋占高村，十里溪云水到门。晴雨机关渔父熟，桑麻经济老农尊。

竹窗绿照蟾蜍砚，花径红开鹦鹉樽。幽兴寻常休浪掷，风尘京洛马头昏。
沁园春·少工艺文
刘克庄（宋代）

少工艺文，朱丝练弦，黄流在璋。值虞廷戛击，箫韶之乐，周王寿值，追琢其章。汾水雁飞，鼎湖龙远，魂返今无异域香。浮生短，更两轮屋角，来去荒忙。人言八十鹰扬。笑千岁如何尺捶量。但负图龟马，藏之为宝，舐丹鸡犬，去不能将。友鲁申公，师浮丘伯，尚可教书村学堂。投老泪，瞻越山紫翠，陵树青苍。
施磨衲与惠因长老
曹勋（宋代）

三韩山川悉汉地，其中佛法亦复然。
王子义天不思议，剪除须发作佛事。
东渡参问三乘法，无为分与最上乘。
喜抱方袍入净人，有僧莅敬能摄受。
宝华粲缛并文绮，金针细衲成帖相。
衣裓一一如来法，一一针孔藏妙用。
经历百千无退转，佛光律仪不曾失。
我以至宝易得之，每善护持神通藏。
是故回施惠因老，原惟此衣覆法身。
天风海涛助潮音，普闻四众及一切。
常如此袍无断灭，惠因法施亦无穷。
楖栗横拈师子床，法法流通并东海。
哭卫卿弟三首 其三
葛胜仲（宋代）

高材磊落气峥嵘，命薄难将智力争。赤米白盐生理窄，红莲绿水宦情轻。

曾期虚阁凭栏醉，不遂扁舟适野迎。汝已反真归大化，山城空恸十年兄。
秋怀
陆游（宋代）

园丁傍架摘黄瓜，村女沿篱采碧花。
城市尚余三伏热，秋光先到野人家。
题衣石师面壁石 其三
成鹫（清代）

不雕不琢总天然，信手拈来体自全。妙相当知无背面，何人会得石头禅。
复儿子书
张之洞（清代）

儿自去国至今，为时不过四月，何携去千金业皆散尽？是甚可怪!汝此去，为求学也。求学宜先刻苦，又不必交友酬应。千金之资，亦足用一年而有余，何四月未满即已告罄？汝如此浪费，必非饮食之豪，起居之阔，必另有所销耗。吾儿恃有汝父庇荫，然亦当稍知稼穑之艰难，尽其求学之本分。非然者，即学成归国亦必无一事能为。今汝若此，余今而后恐无望于汝矣！用钱事小，而因之息弃学业，损耗精力，虚度光阴，则国甚大也。余前曾致函戒汝，须努力用功，何竟忘之？光阴可贵，求学不易，此中甘苦，应自知之，毋负老人训也。
干寒拾赞
释心月（宋代）

对面抚掌，两镜相照。
双磵与五峰，冷地齐失笑。
唤作普贤还料掉。
鸥渚亭次韵茂洪西湖三诗
张镃（宋代）

老了看山今益工，只怜云气不怜峰。
抬头斗饷无人说，自向波心汎短篷。
文宗陵
曹邺（唐代）

千年尧舜心，心成身已殁。始随苍梧云，不返苍龙阙。

宫女衣不香，黄金赐白发。留此奉天下，所以无征伐。

至今汨罗水，不葬大夫骨。
雨霁晚眺（庚子年冬大驾幸蜀后作）
韦庄（唐代）

入谷路萦纡，岩巅日欲晡。岭云寒扫盖，溪雪冻黏须。

卧草跧如兔，听冰怯似狐。仍闻关外火，昨夜彻皇都。
次韵安茂通同薛参议上巳日唱和
陈渊（宋代）

扁舟冲浪去，羸马傍城行。飘泊伤春绪，艰难作吏情。

岂无贤者乐，亦有圣人清。莫继兰亭会，愁连曲水生。
楚妃叹
袁伯文（宋代）

玉墀滴凄露，罗幌已依霜。逢春每先绝，争秋欲几芳。
又憩西林寺有乘马人来同宿
董嗣杲（宋代）

孤凭水阁坐斜曛，七极浮屠压暝氛。
慧永祠空依晋树，率更碑暝宿唐云。
自听远鹤情偏逸，谁策羸骖趣不群。
同向西林卸行橐，溪风摵摵叶纷纷。
送胡公疏之金陵
梅尧臣（宋代）

绿蒲作帆一百尺，波浪疾飞轻鸟翮。
瓜步山傍夜泊人，石头城边旧游客。
月如冰轮出海来，江波千里无物隔。
自古有恨洗不尽，于今万事何由白。
依稀可记鲍家诗，寂寞休寻江令宅。
杨花正飞鮆鱼多，食脍举酒谢河伯。
但令甘肥日饱腹，谁用麒麟刻青石。
去舸已快风亦便，宁同步兵哭车轭。
游仙诗十四章不必拟郭宏农也 其五
姚燮（清代）

星榆凄以凋，月桂枯不芳。惟有海田桑，千顷秋烟黄。

安期多子孙，业蚕未愁荒。瓮茧五色丝，织绢成文章。

缫藉贡天帝，山龙缋为裳。御之和如春，照之灼有光。

四极元云开，严冬无冰霜。仪容冠玉婴，阳德被万方。
满庭芳（上张紫微）
石孝友（宋代）

笔走龙蛇，词倾河汉，妙年德艺双成。帝庭敷奏，亲擢冠群英。龙首其谁不取，便直饶、勋业峥嵘。偏他甚，泼天来大，一个好声名。

忆曾。瞻拜处，当年汝水，今日湓城。叹白首青衫，又造宾闳。谨贽诗文一卷，仗仙风、吹到蓬瀛。依归地，熏香摘艳，作个老门生。
廨舍梅花欲开三绝
王炎（宋代）

颇怪涪翁错下言，水仙许入弟兄间。
恨无好语供题品，花定嗔人颓玉山。
吴傅朋郎中书来尝得李伯时所画震旦第一祖西
释正觉（宋代）

其来何求，其去无得。
寂漠度岭兮万里独行，清白传家兮九年一默。
针芥投而妙不可名，毫厘差而敝不可塞。
知过而改，知难而退。
谁去谁来，自买自卖。
当面讳却兮满眼乌华，望涯赞之兮隔身鲸海。
雨后
顾龙裳（清代）

一雨洗空碧，悠然生夕凉。径花摇暮色，庭草湿流光。

渐觉秋相逼，翻怜夏未长。二毛何冉冉，容易积寒霜。
依韵奉和司徒侍中重九会安正堂二首
强至（宋代）

茱萸缀席落新堂，丞相诗锋不可当。
九日绣筵吟节物，十年黄合运阴阳。
酒边和气忘公衮，风外清歌出女墙。
宾去每来安正坐，泰然德宇发天光。
送主簿兄之德化任
严羽（宋代）

唐世诸严盛西蜀，郑公勋业开吾族。后来避地居南闽，几代诗名不乏人。

叔孙伯子俱成集，我兄下笔追唐及。少年赐第明光宫，才气如云辨挥翕。

习簿风流四海闻，谁令作吏狎埃氛。片帆江上君先发，别袂春前我暂分。

借问匡庐在何许，舟人遥指云中语。彭蠡湖边几树秋，琵琶亭下江千古。

香炉峰顶散晴烟，瀑布悬疑泻漏天。平生梦寐行历处，一笑忽觉当樽前。

尽驱灵异入篇什，物象往往愁笞鞭。此中高兴宁淹久，盗贼兵戈莽回首。

郑公勋业须人传，康济他时仗君手。我今疏阔更何为，心事惟将海岳期。

匡庐半席君为主，待我酣来试一题。
和牡丹韵
赵汝绩（宋代）

园工巧栽接，树树品新奇。
富觉春无厌，贫疑地有私。
色须绡幄护，名记玉牌垂。
若说能倾日，墙根有晚葵。
妾薄命六首
林景熙（宋代）

陌上桑欲稀，室中蚕正饥。
妾心知采桑，安知使君谁。
结发为人妇，几年守空帏。
妇义不移天，相邀何乃痴。
老姑倚门外，不待盈筐归。
为妾谢使君，风化关庭闱。
岁晏
晁公溯（宋代）

岁晏天益寒，短景殊未长。
晓日出愈迟，翳翳迷扶桑。
微阳不破雾，仿佛光有芒。
开门视屋瓦，北风吹朝霜。
起坐拥寒炉，束带指已僵。
灰中见宿火，晶荧无余光。
天寒不可出，墐户宜深藏。
朝衙不敢后，敛板趋公堂。
归来日正出，临阶负朝阳。
兹晨暂自适，明朝殊未央。
颂古
释道颜（宋代）

法战从来许克宾，掣旗夺鼓两分明。
直须尽法方无愧，老汉他年要话行。
黄茅行
吕南公（宋代）

黄茅飒飒天垂雺，夜宿野亭行旅共。看看灯火问他乡，听说艰虞各悲痛。

早年转货河东北，亦熟淄青涉梁宋。民生富裕利源宽，所至如家忘勒鞚。

晚来凶札作饥馑，首尾七春荒播种。已知人物俱流亡，秖有室庐齐歇空。

回旋却走向淮浙，并值纷纷叹饥冻。积尸狼籍臭相兼，无异烂鱼藏暑瓮。

去秋关陕谷将稔，践嚼忽惊黄鼠众。正忧飞挽负洮岷，敢论仓箱稀食用。

昨闻王师又南伐，熊罴十万临诸洞。荆潭五岭皆宿兵，日费千金谁运送。

闽州旁助早成乏，何况匹夫图窃弄。三川迢递未得归，悬想讵能馀赋贡。

独称江国久丰足，游历如今愁更重。旱伤水剥疫疠频，何处商廛犹佚纵。

囷京少食但萧屑，寇盗乘虚还扇动。一宵此地漫安身，万里故园难入梦。

喓喓鸡唱侵枕脚，淡淡晓光穿屋缝。去矣东西勿复言，文臣方献升平颂。
松寥阁坐雨
张四科（清代）

海上风雨来，不见双峰颠。经窗犯晓启，万态纷目前。

风起江色犯，雨过山光鲜。风雨自变幻，江山故依然。

默与道心契，静结沧洲缘。终期谢尘鞅，高咏钓竿篇。
偈颂一百六十首
释宗杲（宋代）

四月二十五，久晴忽尔雨。
竺士大仙心，东西密相付。
这个犹是时节因缘，未是衲僧门下消息。
北山老大虫，咬杀南山虎。
怀仙吟 其九
朱诚泳（明代）

天风吹散赤城霞，楼阁参差阿母家。三岛仙人开宴罢，金盘留得枣如瓜。
和鲍守次韵林德祖十四首
傅察（宋代）

五月黄尘去传轻，褰裳几处宿邮亭。
共知向日输心赤，莫叹微霜点鬓青。
每傍重霄求宝剑，欲令新木作枯屏。
传賸有风骚句，遥想九公若会星。
含珠林
释鉴（宋代）

风劲萧萧响，露滴个个圆。
坐看西山月，浑疑堕我前。
莲社图
刘克庄（宋代）

但见篮舆出，安知酒榼空。
老僧翻折本，收不得陶公。
栩菴以冰字韵求大风诗口占
白玉蟾（宋代）

山高万籁作秋声，六月胡床冷似冰。
浩浩拍窗人不寐，飕飕到枕梦难成。
掀开云幕飞苍絮，推出蟾轮碾素璚。
幸有许多闲气力，何如吹我上瑶京。
南平道中
褚廷璋（清代）

南平山色佳，峰峦互陵跨。置身万绿中，衣袂与之化。

晓凉风疏疏，候已殊藻夏。枫林数叶丹，感此秋气乍。

逶迤上白沙，旭影林际射。坡陀八九重，高下势衔卸。

进步恃前猛，稍懈力不暇。山腰簇人居，结构仿台榭。

飞檐翼奔泉，百尺向空泻。潺湲赴沧峡，茶洋递迎迓。

殷雷转空壑，万古阅晨夜。不厌尘根喧，濯缨就岩罅。

他年傥重过，诛茅数弓借。枕漱高人踪，泉石本无价。
雨后约雪湖游春二首仍前韵 其二
谢迁（明代）

二月风光占一年，煖烟笼日雨馀天。清平世界藏遗老，萧散衣馀会列仙。

径衬软红吟屐稳，湖添新绿钓舟便。胜游复恐孤成约，折简殷勤寄两篇。
拜鸿庆宫有感
朱熹（宋代）

旧京原庙久烟尘，白发祠官感慨新。北望千门空引籍，不知何日去朝真。
送石协律归吴
周贺（唐代）

僧窗梦后忆归耕，水涉应多半月程。幕府罢来无药价，

纱巾带去有山情。夜随净渚离蛩语，早过寒潮背井行。

已让辟书称抱疾，沧洲便许白髭生。
沅州对月怀都门故人
姚学塽（清代）

秋色满芳草，虫声生暮寒。沅江一片月，燕市几人看。

忆昔同清赏，衔杯每夜阑。西风知我意，吹梦到长安。
次韵 其一
韩淲（宋代）

诗可寻时酒可呼，幽閒何事却关渠。更烦一枕邯郸梦，若辈营营未必如。
青县
查为仁（清代）

咚咚戍鼓促扬舲，篷底吟成独自听。一色好风刚百里，日斜吹到峭帆亭。
长歌行
敖陶孙（宋代）

徐州文壤基崇坛。老蔡径尺刳心肝。
铜槃照夜血光碧，上有惨澹双镆干。
请君载书许君死，彻器未竟盟已寒。
了知今人不如古，古人亦有难知处。
张生刎颈殓陈馀。郦儿给印屠诸吕。
劝君结交勿结心，报君多是逡巡人。
救饥重脱嗾獒厄，出淖曾叨食妈恩。
轻言诧心腹，心腹为祸媒。
畏途搀空薄侧掌，要离孤冢空崔嵬。
我愿中堂置瓮常盛酒，后列丝竹前宾友。
细腰灯前拓秋窗，有来白事酹其口。
交亦不必结，名亦不必闻。
燕南氍毹藉地醉，千载一笑平原君。
雷氏子推迹石鼓为隶古定圣俞作长诗叙之诸公继作予亦继其后
刘敞（宋代）

结绳既亡书契出，文字变化尤倏忽。太山七十有二代，遗事昏昏万无一。

岐阳石鼓起晚周，宣王之诗史籀笔。天下金石凡几存，此当为甲彼皆乙。

体势鸟迹杂蝌蚪，词章车攻与吉日。六书既废小雅缺，能使兼存此其实。

韩公昔尝歌感激，若弦周诗播琴瑟。雷生今复隶古定，如破鲁璧传简帙。

道之难行乃若兹，二千年间能事毕。先王亲用必贵本，流俗玩文因丧质。

此虽于今似不急，岂不班班见儒术。藏之天府自其所，大训河图亦何物。

会稽群玉久冥寞，漆简韦编尚彷佛。昔人虽死名不朽，智者能为巧当述。

太学先生事起废，诵此勤勤救埋没。会令永与天壤传，不比酒诰俄然失。
长相思·潇洒江梅春早处
佚名（宋代）

潇洒江梅春早处，天然一种两般奇。开花结子，何事恰同时。昨夜北枝开雪里，朝来青子又南枝。这般好事，消得付新词。
偈颂七十一首
释了惠（宋代）

诸佛日日降生，圣人时时出现。
与大地群生，同一耳闻，
同一眼见，同此一心，
同此一念。共乐太平时，
大家呈笑面。有谁更问，
日与长老，孰近孰远，
大千沙界含元殿。
次韵赵师是题乌江连云观二绝 其一
周紫芝（宋代）

项王才器固无双，秦鼎虽轻可独扛。丰沛故人如不用，济师犹得问长江。
赵殿撰赏红梅次韵
林季仲（宋代）

西湖独未赋红梅，留待知音细细开。
好把新诗补遗逸，不才空与作云来。
西江月
越娘（宋代）

一自东君去后，几多恩爱暌离。频凝泪眼望乡畿。

客路迢迢千里。

顾我风情不薄，与君驿邸相随。参军虽死不须悲。

幸有连枝同气。
偈颂七十一首
释了惠（宋代）

山空木落，秋清露寒。
释迦卤莽，达磨湏顸。
唯有陶靖节，东篱采黄菊，
烂醉夕阳残。
问讯吉父六首
王洋（宋代）

费尽工夫意未亲，团栾说处是天真。
不堪儿女来看病，生怕庞翁不度人。
中秋惠城偕朱竹庵苏印潜集叶金吾来鹤楼重晤胡牧公叶洁吾酌酒待月
张穆（明代）

秋色江城暮，登楼快事饶。琼台淩夜气，石磴上寒潮。

过雨舔高爽，遥香忽暗飘。无端海槎客，得集斗牛标。
柳梢青
董德元（宋代）

满腹文章，满头霜雪，满面埃尘。直至如今，别无收拾，只有清贫。功名已是因循。最懊恨、张巡李巡。几个明年，几番好运，只是瞒人。
送刘彦基奉宗师命访求道德经注
张翥（元代）

北风霜霰日冥冥，送子南归出广庭。上国几年陪赐履，名山随处访藏经。

藜光照夜时燃火，龙气冲寒直射星。却忆冲虚观前路，豫章双树更青青。
过吕堰驿访王听夫先生祠
白恩佑（清代）

闻道王巡检，当年此效忠。骨沈流水碧，血染战袍红。

势迫心愈奋，官卑气自雄。我来访祠宇，懔懔想英风。
赠李子扬
胡寅（宋代）

洛社看花各妙年，那知关塞起狼烟。
旧游只有山川在，佳政时闻岭峰传。
对酒鲜欢吾老矣，登高能赋子依然。
不忘鸡黍平生约，更泛潇湘下水船。
句 其五
王安中（宋代）

不论与汝小一月，政自容君数百人。
夜坐 其三
韩淲（宋代）

夜时对青灯，朝晨向红日。渴饮一杯汤，饥餐两器食。

荣衰受荣衰，得失顺得失。一事到眼前，一事与擘画。

不到眼前者，空思乱胸臆。非惟昏人神，且是长戚戚。

吾今知此愆，念之戒勿失。
水调歌头 其二 解嘲
尤侗（清代）

卿自用卿法，吾亦爱吾庐。一生着几两屐、安用美哉车。

种得东篱五柳，饮得东皋五斗，此外又何须。已梦我为蝶，谁识子非鱼。

书咄咄，称好好，解如如。不如说鬼、妄言妄听莫辞无。

人贵及时行乐，我也逢场作戏，软饱黑甜馀。莫问九州事，且卧一床书。
林正甫寺簿举似所和判院徐同年咏所居诗且俾同赋
虞俦（宋代）

二妙诗情仆命骚，戏驱万象入甄陶。三休亭上频回首，八节滩中稳著篙。

巢幕祇应怜乳燕，戴山谁复笑灵鳌。也知廊庙须公等，宁羡华堂数仞高。
初冬
蔡铠元（明代）

水国初冬和暖天，骊龙正好抱珠眠。山中落寞陶弘景，洞里温凉葛稚川。

万卷祖龙坑外物，一泓孙楚耳边泉。偶因小雪纷纷下，来坐兰塘钓紫烟。
徐通直守连州 其一
黄裳（宋代）

回头犹见折腰时，才到朝班便得麾。谁合相从公外乐，玉鳞新出使君池。
闲居七首 其二
陆游（宋代）

溪透桃源路，门连小华峰。虹霓横水槛，羽盖偃岩松。

日月诗魂迥，烟霞道气浓。欲寻钟吕去，世外说从容。
天池圣灯
萧之敏（宋代）

俯仰区区类桔槔，访幽寻胜自忘劳。
云峰一握天还近，雪径千盘地最高。
支杖缓行真野逸，拥炉端坐或禅逃。
幽人未厌看游客，烂煮园蔬饭老饕。
咏史上·卢植
陈普（宋代）

泓泓眸子宿渊亭，不见蛾眉只见经。
未似马家亲子婿，终身不踏绛纱庭。
太常引·藕花香里有丛筠
许桢（元代）

藕花香里有丛筠。照水绿梢新。清洁出风尘。似特与、幽人写真。门无俗客，地多清兴，羽扇白纶巾。甘作太平民。故自谓、羲皇上人。
朝谒太清宫九首
真宗（宋代）

要栈在户，金奉在庭。
笾豆有践，黍稷非声。
平尽蠲洁，诚通杳冥。
言旋风驷，祚我修龄。
从潘丈求字二首
赵蕃（宋代）

束发学忆今白头，腕中无力合休休。
规模尚欲从公乞，翰墨于今第一流。
兴宁界上
萧立之（宋代）

压脑文书坐得牢，偶然散诞此江皋。一春冷雨莺花老，十日新晴麻麦高。

鸟迹窎留仓颉字，草香撷出屈平骚。不知何许缫车动，又送新丝入鬓毛。
县斋即事
韦骧（宋代）

比来庭讼少，拙令称幽潜。爱日开朝幌，看云捲画帘。

澄神烹茗粥，忆古检书签。菽水清多乐，溪山意自恬。

韬光异耕钓，苦志念渔盐。骥足空思展，牛刀敢谓淹。

民心久当信，佐局美相兼。笑傲言祛隘，赓酬韵斗严。

囊钱如未乏，樽酒尚能添。园笋新成绿，池荷半露尖。

共谋怀坦坦，毋恤远炎炎。此兴欢无敌，逢人语必钳。
晓发奣子浦
郭谏臣（明代）

策马微行白下过，欢迎无奈故人何。玉堂学士风流剧，兰省仙郎逸兴多。

千炬高悬明月夜，一樽同醉白云阿。别来几度思君处，閒对澄江发浩歌。
谒汉高帝庙
韩维（宋代）

魂魄应游沛，空嗟庙貌残。
苍碑火剥裂，画壁雨兰干。
帐幙虚风肃，松槐白日寒。
升堂欲进拜，犹怯戴儒冠。
九日岳阳待黄遂、张涣
刘长卿（唐代）

别君颇已久，离念与时积。楚水空浮烟，江楼望归客。

徘徊正伫想，仿佛如暂觌。心目徒自亲，风波尚相隔。

青林泊舟处，猿鸟愁孤驿。遥见郭外山，苍然雨中夕。

季鹰久疏旷，叔度早畴昔。反棹来何迟，黄花候君摘。
赠从古上人
周弼（宋代）

山僧袖出新诗卷，字字馨香扑人面。
清晨何处展看来，捲得梅花两三片。
昌原怀古
林景熙（宋代）

牛头一星化为石，千仞棱层垂铁脊。
隆隆隐隐佳气藏，列峰环拱效圭璧。
玉棺何代埋云根，三朝万乘子复孙。
典册辉煌照九土，岁时园庙严骏奔。
轮支自古几翻覆，山灵不守松柏秃。
离离荒草鬼火青，麦饭无人洒林麓。
我来吊古欲雪天，梵宫金碧栖寒烟。
残僧相对语寂寞，苔梅隔岭春年年。
至钱塘江怀严光一首
黄省曾（明代）

物色访客星，羊裘下玄纁。齐国一男子，床褥进北军。

鼎足怒王霸，狂奴哂汉君。金根至其馆，龙旐何缤纷。

寸心学巢父，洗耳谢放勋。咄咄呼子陵，道旧至宵分。

故人加腹去，富春自耕耘。一时弃轩冕，千载留清氛。

我到钱塘上，徘徊钓泽云。
自京赴奉先县咏怀五百字
杜甫（唐代）

杜陵有布衣，老大意转拙。
许身一何愚，窃比稷与契。
居然成濩落，白首甘契阔。
盖棺事则已，此志常觊豁。
穷年忧黎元，叹息肠内热。
取笑同学翁，浩歌弥激烈。
非无江海志，潇洒送日月。
生逢尧舜君，不忍便永诀。
当今廊庙具，构厦岂云缺。
葵藿倾太阳，物性固难夺。
顾惟蝼蚁辈，但自求其穴。
胡为慕大鲸，辄拟偃溟渤。
以兹误生理，独耻事干谒。
兀兀遂至今，忍为尘埃没。
终愧巢与由，未能易其节。
沉饮聊自遣，放歌破愁绝。
岁暮百草零，疾风高冈裂。
天衢阴峥嵘，客子中夜发。
霜严衣带断，指直不得结。
凌晨过骊山，御榻在嵽嵲。
蚩尤塞寒空，蹴蹋崖谷滑。
瑶池气郁律，羽林相摩戛。
君臣留欢娱，乐动殷胶葛。
赐浴皆长缨，与宴非短褐。
彤庭所分帛，本自寒女出。
鞭挞其夫家，聚敛贡城阙。
圣人筐篚恩，实欲邦国活。
臣如忽至理，君岂弃此物。
多士盈朝廷，仁者宜战栗。
况闻内金盘，尽在卫霍室。
中堂舞神仙，烟雾散玉质。
煖客貂鼠裘，悲管逐清瑟。
劝客驼蹄羹，霜橙压香橘。
朱门酒肉臭，路有冻死骨。
荣枯咫尺异，惆怅难再述。
北辕就泾渭，官渡又改辙。
群冰从西下，极目高崒兀。
疑是崆峒来，恐触天柱折。
河梁幸未坼，枝撑声窸窣。
行旅相攀援，川广不可越。
老妻寄异县，十口隔风雪。
谁能久不顾，庶往共饥渴。
入门闻号啕，幼子饥已卒。
吾宁舍一哀，里巷亦呜咽。
所愧为人父，无食致夭折。
岂知秋禾登，贫窭有仓卒。
生常免租税，名不隶征伐。
抚迹犹酸辛，平人固骚屑。
默思失业徒，因念远戍卒。
忧端齐终南，澒洞不可掇。
禹庙 其一
王铚（宋代）

书称尧舜没，禹独锡成功。须信宾天去，何疑窆石空。

市声朝夕变，山色古今同。谁与明真理，苍崖松柏风。
游云岩寺
李学一（明代）

夏日苦行役，息驾憩兹山。山中多白云，悠悠意自閒。

俯聆涧底多，潺潺鸣佩环。仰视林间鸟，好音时关关。

山僧献新茗，一啜怡心颜。清梵度林来，人生乐翩翩。

坐久万缘息，恍若非人间。遂欲乘白云，去去超尘寰。

惜我无羽翰，白云不可攀。日暮景更幽，游车未忍还。
桐庐县仙人洞十题
黄裳（宋代）

紫玄名在广寒宫，但恐银蟾与此同。探得石龙行雨信，一声先报紫玄翁。
立春前一日大雪用前韵志喜
谢迁（明代）

过却残年望有年，晓来惊喜雪纷然。先春一日犹成瑞，濒海群纷快力田。

木屑火温憨睡足，梅花春细苦吟便。扁舟忽动王猷兴，却怕篙工又怨天。
潘茂洪借屋地主催起仆以山园暂假寓泊书两诗
张镃（宋代）

竹栽方讶不成阴，寸地城中果寸金。
莫使无家轻发叹，北山园里翠烟深。
感遇二十五首
张耒（宋代）

缫丝未缘鱼，有丝生网心。
弦木以为弧，鸟兽不安林。
大钧本无事，物类亦愔愔。
谁令一机骇，万变起相寻。
焚木岂人火，弃沙非外金。
如何巧诈子，尚欲峻而深。
题折枝翎毛四首 其一 山桃画眉
杨荣（明代）

片片红霞入脸匀，妆成秾艳照青春。山禽亦有风流意，画得双蛾八字新。
嘉兴寒食
徐凝（唐代）

嘉兴郭里逢寒食，落日家家拜扫回。

唯有县前苏小小，无人送与纸钱来。
次韵郊祀庆成
范成大（宋代）

帝德重尧绪，天心与舜禋。
庆期符後甲，元日际初辛。
土纬扶南极，旄胡拱北辰。
律谐风自艮，衡正斗垂寅。
桂燎灵宫晓，萧脂太室晨。
百神森壁垒，万卫密钩陈。
日月青旗色，雷霆玉辂尘。
洗兵银汉水，收雪紫坛春。
天步临黄道，仙班像玉宸。
陶匏宗素朴，琮璧慕精纯。
秘祝裒时对，高斿欻下宾。
金钟鸣杰虡，朱火＊芳薪。
日丽鸡竿矗，天旋凤律新。
端门敷锡後，六合共絪縕。
雪后留报恩方丈三绝 其二
周紫芝（宋代）

浇睡莫教茶乳薄，留香不放画帘开。道人知我无馀事，特为寻诗借榻来。
送医工郭耕道
方回（元代）

上古三皇轩农羲，天始有柱地有基。
腹虚与实疗民饥，心塞与开植民彝。
保民性命专厥司，握生杀权名曰医。
万事万物有偶奇，一阴一阳之所为。
五运六气相参差，流行百骸敷四肢。
河堤蚁窍如针锥，荣卫微爽颠不治。
沉里浮表数及迟，指下难明审毫里。
能肉其骨扶其危，神圣工巧古所推。
汴梁凯旋并门师，代州之郭天下知。
半留中原半南移，大方脉科三百朞。
黄金台边驿骑驰，大树古巷传言丝。
趣装北上扬喜眉，药囊香细温风吹。
肘后之祠神护持，本草我亦一二窥。
素问难经手曾披，但于一事似有疑。
左右心肝贤肺脾，女人反此背看之。
叔和脉经无比辞，托名为诀翻支离。
尺盛尺弱分两岐，句拙语俗意有疵。
举世附和莫钳锤，惟晁公武能辨兹。
欲攀易牙别渑淄，郭侯去矣不可羁。
丹砂赤箭参术芝，豕苓鸡雍败鼓皮。
百发百中谨所施，楼护侯鲭勿涎垂。
弘景当有还山期，赠行聊效黄庭诗。
晨兴池上观梅
钱时（宋代）

双鹊查查晓恋枝，暗香风度曲栏池。
日来只了高斋去，满树花开总不知。
摸鱼儿 和葑田病耳
厉鹗（清代）

甚年时、楚江寒早，病怀偏恼孤旅。悠然自唤空閒宇，瘦影几番旅顾。

难寐处。也省听、敲窗暗叶穿阶雨。残更漫数。总付与醒眸，青灯素被，浑未减愁绪。

人间世，几个知音伴侣。幽兰渌水休谱。只应不了枯禅味，闻性卷荷犹贮。

凝思苦。问隔屋钗声、可是忘情句。因君小住。向无想山中，飞尘浣断，相约枕流去。
梅花集句 其七十九
李龏（金朝）

女鬟誇巧幻寒芳，送我东山紫翠傍。指似凤城烟月路，一杯当属水仙王。
读陈胜传
屈大均（明代）

闾左称雄日，渔阳适戍人。
王侯宁有种？竿木足亡秦。
大义呼豪杰，先声仗鬼神。
驱除功第一，汉将可谁伦？
句
钱昭度（宋代）

阏氏才闻易妾名，归期长似俟河清。
春游
董嗣杲（宋代）

登城最凄黯，绝殢脂粉醉。
万里烟尘蒙，掩此战争地。
江风荡渔歌，便觉春光异。
嗟我道不行，颇动乘桴志。
分得荷荡香风为周民表评事赋先茔十景
程敏政（明代）

一川云锦为谁栽，香触繁阴扫不开。依约似随菱唱散，飘扬还近藕船来。

青房雨歇游鱼上，翠葆风回宿鹭猜。极目感慈山下路，水花空对夕阳台。
新春词
郑獬（宋代）

春色应随步辇还，珠旒玉几照龙颜。
紫云殿下朝元罢，便领东风到世间。
腊月二十二夜漏下数刻小饮径醉坐小合睡傍无
刘克庄（宋代）

室中文殊已去，户外子舆不来。
蒙补陀衲足矣，扶灵寿杖彼哉。
赠沈庄可
张弋（宋代）

卷上芳名旧所知，见君还恨识君迟。
数茎短发沾霜白，一叶扁君触浪危。
问遍菊名因作谱，画将兰本要求诗。
向南邵邑多经过，楚士能狂更有谁。
采桑子·明月多情应笑我
纳兰性德（清代）

明月多情应笑我，笑我如今。辜负春心，独自闲行独自吟。
近来怕说当时事，结遍兰襟。月浅灯深，梦里云归何处寻。
西溪次韵九首 其一
刘跂（宋代）

终年倦城郭，梦入水云乡。酒美俱中圣，诗成独擅场。

高风助悲壮，皎月照清狂。露下如铅水，沾衣笑泪浪。
观牡丹
邹浩（宋代）

去年寒食已为客，今年寒食未还家。春前莫负一杯酒，山后聊观三朵花。
喜大儿麟庆连捷南宫诗以勖之
恽珠（清代）

乍见泥金喜复惊，祖宗慈荫汝身荣。功名虽并春风发，心性须身秋水平。

处世毋忘修德业，立身慎莫坠家声。言中告戒休轻忽，持此他年事圣明。
句
王操（宋代）

彩笺分卷碧云薄，蜡烛对烧红泪乾。
寄钱君宗允
靳贵（明代）

我在红尘君碧山，漫无音信报平安。知君不是忘情者，却为情多下笔难。
答潞城令谷大同
李复（宋代）

萧条寒邑古风深，应叹光阴恨陆沉。
莫厌荒山轻廪粟，须思美政慰民心。
门连露草常封印，吏散秋堂静试琴。
欲约仙凫终未得，东城何日听车音。
题壁
冯兴宗（宋代）

眼俗难观古，时间只顺天。
平生羞诡遇，投老更加鞭。
寄上濠州舅氏
刘敞（宋代）

天阁愁扬子，诸侯困仲舒。反为清净误，竟以谤谗疏。

开幕临濠水，怀章下石渠。塞翁轻失马，庄叟乐观鱼。

倚杖曾何怪，逍遥直自如。贵为千骑长，富有万家居。

卧理翻无事，高谈雅不虚。旧怜狂简性，遥想赋归欤。
至竹客岭却寄金山闻老
项安世（宋代）

二十五年丁令威，二十五日鬓成丝。
尘埃满面脚欲破，酒肉薰心舌尽痴。
雨出郭门聊一洗，日从原口便相随。
振衣直上千峰顶，却寄金山长老诗。
杂咏四首
王安石（宋代）

证圣南朝寺，三年到百回。
不知墙下路，今日几荷开。
幽思六首 其五
郝经（元代）

藏舟泰山巅，偶值怀襄流。忽从归墟东，直向西海头。

洗日复濯月，光抱空中楼。扶疏散青红，异气缠九州。

忽焉阁寒沙，伫立令人愁。明朝早潮来，欲住不得留。
赠赵宜之
秦略（金朝）

年时见君行路难，喜于长安新得官。日来见君邻妇哭，惊似蓝得寻得玉。

爱官爱玉乐有涯，爱君之诗无尽期。古人骨冷不复作，主张骚雅非君谁。
织帘先生书斋晚望时顾伊人属和
宗渭（清代）

隐几淡无虑，日斜偶启关。鸟声寒过竹，树色静疑山。

世藉《六经》重，天留一老闲。落霞江岸远，如为映苍颜。
题钱牧斋柳如是小像 其二
张鸿（唐代）

南渡仓皇国事非，玉环悔未系罗衣。登仙独让孙公子，自作鸳鸯拂水飞。
公署待輀车未至
游朴（明代）

铅山山下望丹旌，浅水轻舠结我情。几月江湖疑梦寐，此时风雨倍伶仃。

齐秦长忆愁时语，楚越那知死后行。万里游魂今不远，归来其早逐征程。
金地寺
陈造（宋代）

侧径崎岖去，飞萝次第扪。
山横欲无地，路转却逢村。
竹柏围荒寺，莓苔上缭垣。
残僧不知客，芋火老云根。
偶成
张九成（宋代）

冒热不安寝，整冠常夙兴。
清风入我怀，眷眷如有情。
嗟彼朝市人，正与膏火争。
藏机入钩钤，肆辩纷纵横。
所得无几何，所嗟无一诚。
往来各有趣，南北自分朋。
明德天所相，欺诬祸所婴。
犹如赴火蛾，缠绵尚营营。
悟此澹无作，不与炎凉并。
居閒苦无事，驱马出南城。
登山猿不避，鼓棹鸥靡惊。
谁知瘴岚中，谈笑适此生。
祥凤非矫矫，高鸿本冥冥。
请君少安坐，此诗殊可听。
和菽原绿溪庄看海棠兼怀依云陕右
祝哲（清代）

健者去骚坛，闻金不闻鼓。君复动余兴，化晕猫睛午。

雒诵海棠动，怀人远鄠杜。循职不负丞，拯恤乐比户。

秦关柳依依，百斛葡萄醑。缔好本朱陈，婚嫁迟儿女。

昨过道南宅，香雾文窗煦。新绿亚竹梢，旧巢识燕侣。

手栽尺已丈，开落廿年数。弃去传舍如，枨触鹈鴂苦。

千丝万丝萦，昨日今日妩。幸托谢庭芳，枝繁映簪组。

子弟兰玉珍，雅材一百五。无忘角弓篇，嘉树厚陪土。
晚登层楼
王同祖（宋代）

西风吹和上层楼，千载兴亡逝水流。
数点鸦归江浦晚，一声雁过塞垣秋。
贤者之孝二百四十首·贾获
林同（宋代）

扶母犹可免，弃君安所之。
可能共母载，忍不授君绥。
相和歌辞。君道曲
李白（唐代）

大君若天覆，广运无不至。轩后爪牙常先太山稽，

如心之使臂。爪白鸿翼于夷吾，刘葛鱼水本无二。

土扶可成墙，积德为厚地。
凤凰台
刘榘（宋代）

凤凰何亭亭，迥与雨华对。
凭高一登眺，秋事渺无际。
鹭洲赏心前，牛首秦淮外。
万叠云稼横，百缆风樯会。
睠言簿书隙，载酒邀华旆。
翰林诗百篇，生公法三昧。
皮肤虽不似，妙趣总相类。
怀古睇平芜，可但高李辈。
忆昔耿与韩，造膝陈大计。
高光课厥成，一语不相戾。
江淮今清晏，河路尚腥秽。
蛇豕相噬吞，天已厌戎裔。
箕敛民弗堪，恶稔将自毙。
愤激闻鸡舞，慷慨中流誓。
尺棰仗皇灵，喋备笞其背。
燕然彼有石，深刻诏来世。
兵强在食足，万灶余廪廥。
叶奏酂侯功，接武文石陛。
偈颂七十八首
释正觉（宋代）

即日贵人，旧家富汉。
兄弟相成，尊宾互换。
突晓途中眼不开，夜明帘外机旋转。
骑牛戴帽异中来，百炼真金色不变。
午朝次韵鸣治
吴宽（明代）

卫士成行总面东，朱门传跸静如空。
高飞海燕红云近，暖入宫花白日中。
华盖逼时瞻北极，袗衣垂处咏南风。
银台奏罢诸司事，旰食多劳念圣躬。
翠碧
李复（宋代）

翠碧曳长啼，翩然上庭树。
花枝摇未定，惊顾却飞去。
岂不爱芳阴，自怜好毛羽。
苦为艳妆求，刻镂点金素。
五陵游侠儿，挟弹驰长路。
华狨毛垂金，丰豹文濯雾。
怀珠蚌必剖，戴角犀多忤。
志士无怀璧，怀璧出逢怒。
冯家溪二首 其二
宋祁（宋代）

叠甓分渠激硙轮，云喷馀溜下通津。莫辞满掬云湍碧，聊洒征夫缨上尘。
守闸书事时已退居五首
曹勋（宋代）

薄阴疏雨湿春容，两岸增添绿与红。
短棹悠悠了无事，却怜云水旧匆匆。
逍遥咏
宋太宗（宋代）

善念销嗔恚，无差本自然。
花开凡叶木，水打急风舡。
拘执恒如缚，能仁学昔贤。
神明皆正定，消息更深玄。
和友人寄长林孟明府
杜荀鹤（唐代）

为政为人渐见心，长才聊屈宰长林。莫嫌月入无多俸，

须喜秋来不废吟。寒雨旋疏丛菊艳，晚风时动小松阴。

讼庭闲寂公书少，留客看山索酒斟。
桃源洞
毛渐（宋代）

洞门流水日潺潺，桃坞依然枕水边。
春色年年花自好，游人谁复遇婵娟。
秋晚杂兴十二首 其九
方一夔（宋代）

虫壁话秋阑，西斋日已寒。阶鸣辞故叶，水击跕飞翰。

路接千峰榭，潮通百丈滩。葛仙无处觅，我欲问烧丹。
琴枕
苏轼（宋代）

清眸作金徽，素齿为玉轸。
响泉竟何用，金带常苦窘。
斓斑渍珠泪，宛转堆云鬒。
君若安七弦，应弹卓氏引。
和子忠弟见寄元韵
彭汝砺（宋代）

诗书非不乐，富贵竟何加。岁月流年晚，山川行路赊。

学须千古到，行畏一毫差。阃阈相期远，宁惟效兔罝。
郑藏庵诣下皋访予不遇以诗见贻次韵答之
黄仲昭（明代）

闻君过访石田隈，自笑尘缘拨未开。春瓮无由酾酒候，奚囊又喜送诗来。

待看一雨通溪舫，还约重游扫径苔。地僻衡门长寂寞，可堪嘉客又空回。
碧芦
彭汝砺（宋代）

碧芦满眼送清秋，潇洒怜君似退休。一夜高风摇翠玉，五湖归梦落渔舟。
得房公池鹅
杜甫（唐代）

房相西亭鹅一群，眠沙泛浦白于云。

凤凰池上应回首，为报笼随王右军。
题绿竹苍石图为万竹山人寿
陶宗仪（明代）

粉香翠影碧琅玕，丹凤林中第一竿。雨露恩浓磐石固，清风日日报平安。
友人纸帐名卧云求题
胡奎（元代）

白云劈茧春重重，仙人卧云如卧龙。天风吹下太古雪，平地幻出琼瑶宫。

白云来来还复去，何如一榻留云住。胡蝶庄周两不知，谁能解此云中趣。

小鬟折花香满衣，霓裳夜半行云归。周公梦回日丈五，此乐人间今古稀。

梨花散漫春云暖，一色瑶台月华满。醉倚仙家十二楼，夜寒不上珊瑚钩。

飞琼隔花吹小凤，缟衣惊起罗浮梦。溪藤剪霜翻素涛，翠禽啼烟红日高。

世间万事邯郸道，人生不及卧云好。
北苑十咏·茶垄
蔡襄（宋代）

造化曾无私，亦有意所加。
夜雨作春力，朝云护日华。
千万碧玉枝，戢戢抽灵芽。
清风阁
曾巩（宋代）

百级危梯屈曲成，栏干朱碧半空横。
天垂远水秋容静，雪压群山霁色明。
海燕力穷飞不到，郊园阴合坐犹清。
风前有客须留醉，莫放归时月满城。
和三兄立冬祠太乙二首 其一
韩维（宋代）

楼外阑班晓斗垂，霜晴宫瓦湿琉璃。珠幢羽节严仙仗，桂酒椒浆洁祠仪。

寒气导迎通律管，神光飞动属坛壝。定闻贾傅开良对，天子斋居待受釐。
和楚倅怀归
李复（宋代）

雨断他乡梦，风沉故国音。
山城黄叶落，兰畹白云深。
寄食衣裘敝，凭鞍岁月侵。
流尘昏斗剑，万里愧初心。
到龙山头
杨万里（宋代）

影静长安道，凉风响辔衔。
海天低到水，江日脱明帆。
潮遣先驱壮，声吞绝岛巉。
黄尘征袖满，却愧著朝衫。
慈济院双楠
文同（宋代）

双楠高耸绿氤氲，密叶长柯荫四邻。
佛现宝幢经几劫，天开云帐待何人。
护持必有诸贤圣，触犯宁无恶鬼神。
付嘱寺僧常洒扫，莫令向下有纤尘。
登岳阳楼
萧德藻（宋代）

不作苍茫去，真成浪荡游。
三年夜郎客，一柁洞庭秋。
得句鹭飞处，看山天尽头。
犹嫌未奇绝，更上岳阳楼。
宴徐大参
方大琮（宋代）

麟符久合又貂蝉，又向乡邦拥十年。
眼赤腰黄天宠泽，颜红鬓绿地神仙。
极知书绣堪行染，见说宵衣正渴贤。
好事还殊门外路，人看四辈下翩翩。
与致道约游阳华寻以雨阻追和山欲集中岑公涧
李长庚（宋代）

阳华妙处吾能说，泉响风摇环佩声。
定是山灵嫌俗驾，电光制过雨如倾。
道室
陆游（宋代）

筮遇风山第六爻，翛然尽谢俗间交。
谋生旧买云三顷，托宿新间鹤半巢。
露下丹芽生药垄，月明金粉落松梢。
眉间喜动君知否？借得丹经手自抄。
送谢春元赴礼闱
林大春（明代）

观国逢明盛，传家本会稽。才名今入洛，文藻昔游齐。

鹏翼冲霄举，龙光映斗低。宁如苏季子，挟策向关西。
金陵道中遇雨寄功父光国五首 其一
萨都剌（元代）

出城便喜风景好，淡水穿沙生细鳞。多谢山云飞白雨，应教行客洗红尘。
郴江百咏并序·题春波亭
阮阅（宋代）

数叶荷衣一短藜，春波亭上倚余晖。
无人会得诗中画，凭尽阑干又独归。
李相薨后题断金集（一作裴夷直诗）
令狐楚（唐代）

一览断金集，载悲埋玉人。牙弦千古绝，珠泪万行新。
新宫访袁真人，知已羽化，留题
张昱（元代）

仙客已尘土，桃花依旧春。后来看花者，不是种桃人。
次韵袁望回见赠兼简杨德润
王之道（宋代）

长堤十里荷花雨，隐约尘头南去路。
故人恋恋不能忘，又遣长去寄新语。
锦囊玉轴缠朱丝，开缄怳觉云烟飞。
青山未许松柏老，绿野会致牛羊肥。
嗟予衰滞烦訾相，十年相对江湖上，
苦吟猛省爆鸭脚，剧论旋惊烂熊掌。
分携令我重回首，日月漂流易成久。
因风频寄数行书，毋蹈从前作诗瘦。
比邻先生倦不出，德齿俱尊时第一。
何妨杖屨日过逢，白酒黄难醉秋色。
【双调】折桂令_题情盼春来
任昱（元代）

题情
盼春来又见春归，弹指光阴，回首芳菲。杨柳阴浓，章台路远，汉水烟迷。彩笔谁行画眉？锦书不寄乌衣。寂寞罗帏，愁上心头，人在天涯。
湖上
望西湖绿水如云，一叶扁舟，几个佳宾。指点银屏，留连绮席，旋买金麟。不三杯桃花笑人，不多时柳絮成尘。体负良辰，抹袖凌风，玉手挨蓁。
和江头友人韵
想城南景物宜看，雪后园林，江上云山。步步帏屏，家家酒债，处处诗坛。任浊富一时眩眼，且清狂每日开颜。何必愁烦，画虎无成，倦鸟知还。
同友人联句
对他边几树梅花，映古木槎牙，疏竹交加。既有当垆，毋劳倒屣，便可投辖。爱浮蚁香能驻马，荐肥羔味胜庖蛙。低按红牙，高岸乌纱，识字渔夫，好客庄家。
吴山秀
钱塘江上嵯峨，浓淡皆宜，态度偏多。泪雨溟濛，歌云缥缈，舞雪婆娑。胜楚岫高堆翠螺，似张郎巧画青蛾。消得吟哦，欲比西施，来问东坡。
钱尹希善之宁国尹
楚天长山色青青，昨日钱塘，明日宣城。子贡言辞，子瞻才思，子贱廉明。春水生琴书短艇，暖风轻花柳长亭。无限吟情，千里思君，午夜挑灯。
咏西域吉诚甫
毳袍宽两袖风烟，来自西州，游遍中原。锦句诗余，彩云花下，璧月樽前。今乐府知音状元，古词林饱记神仙。名不虚传，三峡飞泉，万籁号天。
春景 春燕巢林
刘辰翁（宋代）

燕子故依人，重来迹已陈。主楼空舞地，林木自巢春。

无复郊迎空，惟应语诉辛。乾坤一枝土，风雨画梁身。

荒草歌尘远，颓松社屋新。寻常空巷里，忆着旧家贫。
满庭芳（寿妻）
曹彦约（宋代）

老子今年，年登七十，阿婆年亦相当。几年辛苦，今日小风光。遇好景，何妨笑饮，依前是、未放心肠。人都道，明明了了，强似个儿郎。

幸偿。婚嫁了，双雏蓝袖，拜舞称觞。女随夫上任，孙渐成行。惭愧十分圆满，无以报、办取炉香。频频祝，百年相守，老子更清强。
送吴兴太守卢给事赴兵部侍郎召四首以邦家之光为韵 其一
刘一止（宋代）

东风催行舻，旌旗转修扛。千骑如登仙，我心岂得降。

嗣学初元年，德意孚万邦。不战屈丑虏，威声疾奔泷。

眷言帷幄旧，分符隔涛江。尚书古司戎，名实尚谁双。

折冲要从容，谈笑空酒缸。帝曰汝遄归，谋国资敦庞。

无庸斗大州，洪钟受微撞。
蔬畦
张昱（元代）

学圃才两畦，佳蔬欲几品？露葵不厌烹，及我春酒醒。
赋竟陵毛氏新港亭
项安世（宋代）

倚东湖浪看西江，结小红桥渡绿窗。
白水绕阶人迳绝，青天入坐客心降。
篔簹影外闻仙磬，函萏香中见佛幢。
从此竟陵城左右，陆泉毛港一双双。
后天易吟三十首
方回（元代）

元亨犹利正，始可用纯乾。
未了一贞字，何用保性天。